“Ḿból ví ńgɔ̄ báyi kpe akə̌ŋ yā éfúbu ǹzə́zām, bâyi kə ai nyé ábə fada, 3fada a yi kwí átān nə́ á kə̄ nyé bɔ ḿfɔmbɔ ngə́ ávə̄ŋ zām lə́ nə ǹlɛdán, 4fada a yi béndē nâ bə́ nɔŋ ású é mod ǎ yi fúbu anɔ̌n á bɛ̄, á tɔ̄á á sááŋ, á və̄ə́, ai elé ásie, ai ndɔ́mbɔ́, ai məbwí mə́ hisob. 5Fada a yi tsíg ónɔ̌n ḿbɔ̄g engɔŋ á mvīé vyə̌g á yōb, məndím yā étēde məndím mə́ ńlod óswé. 6Eyɔ̌ŋ te ǎ yi nɔŋ ónɔ̄n ó və̄ə́, ai elé ásie, ai ndɔ́mbɔ́ ai hisob, a dǔ byā, tɔ ónɔ̄n ó və̄ə́, á məkǐ mə́ ónɔ̄n bə́ tsíg kíŋ m̀bámán ai məndím mə́ ńlod oswé. 7Eyɔ̌ŋ te ǎ yi myǎm biyɔŋ zamgbál é mod ǎ yi fûbǎn zām, a yómē nyē nâ á bɔ m̀fúbán, a sǔ ónɔ̄n ó və̄ə́, á fyɛ́. 8É mod a bələ́ naa a fûban a yi kə́ sǒb bīwɔ́man, a maná kəŋ é dzóm ésə a bələ́ á nyɔ́l na m̀vɔ̌d, a kə́ wɔ̄bɔ̄ mə̄ndím, a ńtɔa ḿfūbán. A tádigi abǒg tē, a nə dzǎm dúgán nyían á ńkān, dá a tâm tɔbɔ̌ mə̄lú zamgbál təge nyían á ébə̌m dzíé. 9Ámōs zamgbála, a yi kəŋ é dzóm ésə̄ é nə́ ḿvɔ̌d, esǐl, zɛl, bivula bí mís, m̀vɔ̌d ósə, a yi sǒb bīwɔ́man bíé, a kə́ wɔ́bɔ̄ nyɔ́l dzīē óswē, eyɔ̌ŋ te ǎ yi fúb. 10Ámōs mwomo, a yi nɔ̌ŋ bān bə́yóm míńtómbá bə́bɛ̄ bə́ tɔ̄á təge ai atǎ, ai mǎn ńgál ńtómbá ḿbɔ̄g təge ai atǎ, a tɔá ókala ḿbú ḿbɔ̄g, a nɔŋɔ́ fə məbóm mə́lɛ́ yā ńkud óvug mə́bóm áwôm, á báyi fug ai m̀bɔ́n, ai ndə́g m̀bɔ́n dzyā. 11É fada yǎ ā bɔ esíé ófúbu a nɔŋɔ́ é mod ǎ yi fûban ai biyé bíé bísə a kə́ nye tə́lē á mís mə́ Ńtondôbə, á ḿbɛ̄ ésam bíkóán. 12Fada a nɔŋɔ́ é mān ńnóm ńtómbá osú, ǎ ngalə́dē nyé anə́ mə̄túnuŋa mə́ ékom ebyandí, ai ndə́g m̀bɔ́n; ǎ ngatúnī byá ḿból bákad bɔ á mís mə́ Ńtondôbə.